AANDAG, ALLE GEEKS!
Dit is geeks se gunsteling-stokperdjie en jy kan dit by verskillende feeste gaan uitleef. Hoe vreemder hoe beter. En terwyl mens rugby-ma's en ballet-ma's kry, redenaar-ma's en Voortrekker-ma's, wonder CLARI NIEMAND hoe sy 'n cosplay-ma geword het.
DIE Hoëveldse winter is nie jou maatjie as jy 'n videospeletjieheldin in 'n someruitrusting is nie. En hoewel die meeste ma's en dogters een of ander tyd kop stamp oor klere – "Ai, Sussie, is jy doodseker jy wil uitgaan in daardie kort rompie?" – speel julle in 'n heel ander liga wanneer die uitrusting horings en 'n stert insluit.
Dis waar cosplay inkom. Nog nooit daarvan gehoor nie? Jy is in goeie geselskap.
Cosplay, die kort (ietwat onvertaalbare) naam vir die stokperdjie waarvoor ingewikkelde kostuums gemaak en met trots gedra word, raak al hoe gewilder. Dis veel meer as 'n kostuumparade: Dit behels 'n hele subkultuur vol kreatiwiteit en genuanseerde sosiale interaksie...